ועדת העבודה, הרווחה והבריאות, כנסת 20, פרוטוקול מספר 919, 2018-12-19 10:00

אלי אלאלוף: בוקר טוב.

אלי אלאלוף: ברשותכם, אפשר להתחיל?

אלי אלאלוף: הפורום איכותי, גם אם מצומצם, אני בטוח.

אלי אלאלוף: היום 19 בדצמבר 2018, י"א בטבת תשע"ט, השעה 10:09.

אלי אלאלוף: ברוכים הבאים.

אלי אלאלוף: אנחנו הולכים לדון בהצעת חוק בריאות ממלכתית, תיקון הדרוש כדי לתת שירות לאנשים עם בעיות של שיניים ושיתוק מוחין.

אלי אלאלוף: זאת הצעת חוק של חבר הכנסת אחמד טיבי, ד"ר אחמד טיבי, תגידו לו מזל טוב, הוא היום הזדקן.

אלי אלאלוף: אבל זה היום שהצרפתים, החינוך הקולוניאליסטי שלי הוא צרפתי, אז אני רק מזכיר שהם אומרים שזה היום היחיד - - -

אחמד טיבי: היום חבר הכנסת בן צור הסביר לי משהו ביהדות על גיל 60, לכרות או משהו, כריתה.

אלי אלאלוף: הוא ברח מפה, הנותן תשובות בתחום הזה.

אלי אלאלוף: אני יודע להגיד רק מה שהצרפתים לימדו אותי, שזה היום היחיד שהפלוס שווה מינוס.

אלי אלאלוף: אז שיהיו לך הרבה הרבה שנים טובות, ותרומה למשפחה, ודאי, לך ולקהילה ולמדינה שלנו.

אחמד טיבי: תודה רבה.

אחמד טיבי: תודה, תודה.

אלי אלאלוף: יש פה הצעת חוק שנייה של בריאות ממלכתית באותו נושא, עם רשימה של חברי כנסת נוספים בראשותה של נורית קורן.

ענת כהן שמואל: איפה היא?

ענת כהן שמואל: כי אם צריך מיזוג היא צריכה לאשר.

אלי אלאלוף: רצינו כדבר ראשון למזג את כל ההצעות כדי להיות עם הצעת חוק אחידה, מאוחדת, אז מה עושים?

נעה בן שבת: הוועדה יכולה להחליט גם בלי הסכמתה.

אלי אלאלוף: אז אני מציע למזג את כל הצעות החוק בנדון, אם יש את הסכמתך אני מעלה את זה.

אחמד טיבי: אין בעיה.

אלי אלאלוף: אז אנחנו מעלים את זה להצבעה – מי בעד למזג?

אלי אלאלוף: מי נגד?

אלי אלאלוף: בעד – פה אחד

אלי אלאלוף: אלאל אלאל

אלי אלאלוף: פה אחד או שתי פיות.

אלי אלאלוף: בבקשה, אני אשמח שתפתח את הדיון, ד"ר טיבי.

אחמד טיבי: אדוני היושב-ראש, מדובר בהצעת חוק אנושית, בריאותית, חברתית.

אחמד טיבי: לציבור חולי שיתוק מוחין יש בעיות בעמוד השדרה, בשלד, בגפיים, בשרירים ובמבנה הלסתות, ויש עיוותים ושינויים במבנה, וסבל רב.

אחמד טיבי: מדובר באוכלוסייה שסובלת והיא צריכה טיפול שיניים, אוכלוסיית חולי שיתוק המוחין.

אחמד טיבי: הם נאלצים כיום להוציא את כל הקצבאות והגמלאות שהם מקבלים על טיפול שיניים.

אחמד טיבי: אני רוצה להודות מקרב לב לשר הבריאות, סגן שר הבריאות ליצמן, שתמך באופן גורף ומעודד בהצעת החוק הזאת ופעל רבות בוועדת שרים ומול משרד האוצר, ששינה את עמדתו מהתנגדות לתמיכה, ולכן הצלחנו להעביר את זה במליאה.

אחמד טיבי: עכשיו אנחנו בקריאה ראשונה.

אחמד טיבי: אתמול ישבתי עם סגן השר ליצמן, הוא אמר לי שנעביר את זה היום, ואם יש הערות אז לאחר מכן.

אלי אלאלוף: נציג האוצר, יש לו הסתייגות?

אלי אלאלוף: רוצה להתבטא?

אורן גבע: תודה רבה.

אורן גבע: סליחה שאני קצת צרוד.

אורן גבע: אני אתחיל בפן המקצועי.

אורן גבע: בפן המקצועי אני לא חושב שאף אחד מתנגד לזה שיהיה בסל הבריאות שירותי שיניים לאנשים שחולים במחלה הקשה הזאת.

אורן גבע: ולראיה לכך באמת בוועדת הסל בשלוש שנים האחרונות נוספו שירותי שיניים לחולים הללו במקטעים, ראשית עד גיל 18 ב-2015, ולאחר מכן עד גיל 24 ב-2018.

אורן גבע: כלומר, ועדת הסל, הוועדה המקצועית שממליצה לשרים על תוספת של שירותים לסל הבריאות כבר פעמיים קיבלה החלטה, במקטעים כמובן בגלל מגבלות תקציביות, להרחיב את הסל על מנת לספק שירותים לאוכלוסייה הזאת.

אלי אלאלוף: זאת הדרך היחידה להוסיף שירותים?

אלי אלאלוף: דרך ועדת הסל?

אורן גבע: התשובה היא לא.

אורן גבע: זו הדרך המקובלת.

אורן גבע: אפשר להוסיף בחקיקה, אפשר להוסיף בהחלטת ממשלה.

אלי אלאלוף: לא נבחרנו דרך ועדת השרים.

אורן גבע: אני מתאר את הסיטואציה.

אורן גבע: אפשר להוסיף בחקיקה, אפשר להוסיף דרך החלטה של הממשלה ושל השרים, אלו הדרכים הנהוגות.

אורן גבע: כל מקרים שבהם הוסיפו שירותים לסל כמעט תמיד זה דרך ועדת הסל.

אורן גבע: במקרים חריגים זה היה דרך החלטת ממשלה.

אורן גבע: אני חייב להגיד, בדרך כלל כשזה קורה בדרכים הללו, דרך ועדת הסל או דרך ועדת החלטת ממשלה, זה מלווה בהקצאה תקציבית לקופות החולים על מנת לממן את השירותים הללו.

אורן גבע: כשנוסף שירות לסל בדרך של חקיקה ראשית ולא התקבלה החלטת ממשלה על הקצאת מימון מקופות החולים זה אומר שהקופות יצטרכו לספק את השירות הזה מבלי שהם קיבלו לכך מימון נוסף.

אורן גבע: כלומר, דרך המלך להוסיף את השירות לסל היא או דרך ועדת הסל או דרך החלטת ממשלה על הוספת השירות לסל, כי אז זה גם מלווה במימון תקציבי לקופות החולים, שיוכלו לממן את השירות הזה לחולים.

אורן גבע: מעבר לכך, כשפועלים בשיטה הזאת אז השירות גם עובר הערכה מקצועית ותמחור מסודר על-ידי ועדת המשנה לסל, שהיא גם ועדה שפועלת מתוקף החלטת ממשלה ומעריכה את העלות התקציבית של כל שירות חדש שנכנס לסל.

אורן גבע: אז זאת דרך המלך.

אלי אלאלוף: תרשה לי, בזכות זה שאנחנו גם פורום אינטימי.

אלי אלאלוף: התקבלו שתי החלטות לגבי טיפול שיניים במערכת, אחת עד גיל 18 בהדרגה, שאני חושב שאנחנו בשנת 2019 נגיע לגיל 18.

אורן גבע: זה על ילדים בכלל.

אורן גבע: לגבי שיתוק מוחין כבר מקבלים עד גיל 24.

אלי אלאלוף: רגע, תן לי לשאול שאלה טיפה מורכבת, בעיני לפחות, לא בעיניך.

אלי אלאלוף: עד גיל 18 כל ילד זכאי לשירות של טיפול שיניים.

אורן גבע: נכון.

אלי אלאלוף: למה דווקא למי שיש בעיה מיוחדת צריך בשבילו חוק מיוחד?

אלי אלאלוף: למה הם לא יכולים להיות בהחלטה הזאת?

אורן גבע: אז, א', אני חושב שלא נדרש חוק מיוחד.

אורן גבע: כלומר, כל מי שיש לו עד גיל 18 את המחלה הזאת זכאי לכל השירותים, אפילו זכאי לשירותים מעבר.

אלי אלאלוף: אבל הוא לא קיבל.

אלי אלאלוף: עד עכשיו הוא לא קיבל.

אלי אלאלוף: נציג משרד הבריאות.

מאיר ברודר: האמת היא שעוד מעט יצטרף אלינו הגורם המקצועי שגם מלווה את הנושא בוועדת הסל.

אלי אלאלוף: אני יודע את התשובה, זה כן, רק שלא הפצתם את זה.

אלי אלאלוף: והקופות לא קיבלו את ההנחיה המתאימה כדי לתת את השירות, זה אחד.

אלי אלאלוף: זאת הבעיה.

אלי אלאלוף: ואז יש מרפאה אחת שחוגגת על חשבון זה ב"הדסה".

מאיר ברודר: לא, הקופות, הנה, הוא יראה לך את - - -

אורן גבע: כן, מכתבים של משרד הבריאות לקופות החולים מ-2015 שמגדירים שהשירותים הללו כלולים בסל.

אלי אלאלוף: בסדר, אז אנחנו יודעים שכבר יש תשובה אפילו תקציבית.

אורן גבע: לא, עד גיל 18 אין בעיה, זה כבר בסל.

מאיר ברודר: היום עד גיל 24.

אלי אלאלוף: אתם חושבים שאני צריך פרשנות למילים הפשוטות שלי?

אלי אלאלוף: עובדתית זה לא מתקיים.

אלי אלאלוף: מה זה חשוב שכתוב?

אלי אלאלוף: מישהו מהסובלים הולך עם זה?

אלי אלאלוף: מה זה מעניין אותו?

אלי אלאלוף: המערכת לא מפרסמת את זה, לא מעוניינת, זה לא הסטייל, לא יודע מה.

אלי אלאלוף: לקבל אנשים חריגים למערכת, מערכות אוהבות את זה?

אלי אלאלוף: אז קודם כל זה.

אלי אלאלוף: שתיים, בחוק הסיעוד הוחלט שמגיל 75 יש גם שירותי שיניים.

נעה בן שבת: אדוני, הבנתי שזאת הייתה החלטת ממשלה שהוזכרה, אבל זה לא חוקק.

אלי אלאלוף: בסדר, אז יש החלטה, יש תקצוב, יש פרסום על זה, אז תכניסו.

אלי אלאלוף: עד גיל 18 יש טיפול, מגיל 75 יש טיפול.

אלי אלאלוף: עכשיו אנחנו בפרק הזמן הזה בגילאים האחרים בין 18 ל-75, ולכן גם התקצוב או חישוב התקצוב, התקציב הנדרש הוא שונה.

אלי אלאלוף: לכן אחת הבעיות שהעליתם – אחרי ההצהרה של סגן השר במליאה בה חבר הכנסת אחמד טיבי פתח את הדיון, זאת הייתה חגיגה, שתבינו.

אלי אלאלוף: הוא גם התבסס על זה שיש הסכמה של תקציב שלא קשור לסל.

אלי אלאלוף: לכן כל הנאום על הסל לא מעניין אותנו.

אלי אלאלוף: מעניין אותנו שיש צורך בתקציב נוסף לאוכלוסייה הזאת מגיל 18 עד 75.

אלי אלאלוף: ושתיים, הסל הזה הוא בתקצוב בהסכמה או בהבנה בין סגן שר הבריאות ושר האוצר שזה 50% תקציב נוסף לאוצר, ומתוך התקציבים הקיימים של משרד הבריאות תקציב נדרש.

אלי אלאלוף: ההערכה הייתה עד 10 מיליון שקל.

אלי אלאלוף: פתאום אתם באים עם נתון שאומר: לא, זה 35 מיליון שקל.

אלי אלאלוף: זה ברור שאם אתם זורקים מס' כזה אתם זורקים כללי משחק חדשים שצריך להתמודד איתם.

אלי אלאלוף: אבל בואו נסכים לפחות על הדברים שאפשר להריץ, שנבין שעכשיו תפקיד משרד הבריאות ותפקיד האוצר להגיד לכל מי שעד גיל 18 שהוא מכוסה, וכל מי שמעל לגיל 75 בחוק אחר הוא מכוסה.

אלי אלאלוף: ובמקרה שתי ההחלטות עברו מפה בהמלצה של דוח העוני, שתדע לך.

אלי אלאלוף: לכן אני לא חושב שצריך להמשיך להפחיד אותנו עם הסכום הענק הזה.

אורן גבע: אתה רוצה שאני אתייחס?

אלי אלאלוף: עוד הערה ואחר כך אתה.

רוני רוזנברג: אתה אומר שזה נכלל, אבל נכלל כיסוי משמר עד גיל 18, ונכלל כיסוי משמר מגיל 75.

רוני רוזנברג: חבר הכנסת אחמד טיבי מדבר לא רק על טיפולים משמרים, הוא מדבר גם על טיפולים כירורגים שאין להם שום אזכור בשתי ההרחבות האלה.

אלי אלאלוף: אז זה אומר שמשרד הבריאות צריך להתמודד עם ההגדרה, לא עם הצורך.

אלי אלאלוף: בבקשה.

אורן גבע: לגבי נושא העלות.

אורן גבע: תמחור העלות של שירותים רפואיים זאת סוגיה מורכבת.

אלי אלאלוף: נורית, הזכרנו אותך.

נורית קורן: אני יודעת, תודה, אדוני היושב-ראש.

אורן גבע: תמחור העלות של שירותים רפואיים זאת סוגיה מורכבת, לכן יש ועדה שזה תפקידה, ועדת המשנה של הסל.

אורן גבע: כל שירות שרוצים להכניס לסל עולה לתמחור לוועדה, הוועדה מתמחרת ואומרת לוועדת הסל - - -

אלי אלאלוף: אתה שוב חוזר.

אלי אלאלוף: אמרתי לך טלפונית אתמול, ואני חוזר על זה.

אלי אלאלוף: כשמגיע לשולחן הוועדה נושא שקשור לסל אני מוריד אותו מהדיון, אני לא רוצה להתעסק בסל.

אורן גבע: אבל זה נושא שקשור לסל.

אלי אלאלוף: לא קשור לסל.

אורן גבע: עובדה, שנה שעברה - - -

אלי אלאלוף: כרגע הסברתי לך שזה לא קשור לסל.

אורן גבע: שנה שעברה הרחיבו את זה דרך הסל.

אורן גבע: ועדת הסל המליצה להרחיב את זה לגיל 24 שנה שעברה, זה נושא שנידון בוועדת הסל.

אלי אלאלוף: אבל זה בוצע?

אורן גבע: כן.

מאיר ברודר: כן.

אלי אלאלוף: כן, מה?

אלי אלאלוף: מה יש?

אורן גבע: התקבלה ב-2015 החלטה של ועדת הסל לתת את השירותים האלה עד גיל 18.

נורית קורן: נכון.

אורן גבע: ב-2018 התקבלה החלטה בוועדת הסל עד גיל 24.

אורן גבע: לדון על זה פה בוועדה – ואני אומר את זה בצורה הכי רכה – זה קצת לעקר את משמעות ועדת הסל.

אורן גבע: צריך להבין את זה, יש ועדה ציבורית אחראית.

נורית קורן: על מה ועדת הסל דיברה?

אורן גבע: על שירותים לאנשים עם שיתוק מוחין.

אורן גבע: ב-2015 התקבלה החלטה בוועדת הסל שניתן לה תקציב, והיא אומצה על-ידי הממשלה, והקופות מספקות את השירותים לתת את השירותים הללו.

אחמד טיבי: וסגן השר ליצמן לא יודע על זה?

נורית קורן: במסגרת של כל הילדים?

מאיר ברודר: לא.

אורן גבע: לא.

נורית קורן: אז בנוסף?

אורן גבע: בנוסף, כי אלו שירותים מעבר לשירותים שכל הילדים מקבלים, אלו שירותים כירורגיים ולא שירותים של רפואה משמרת.

אורן גבע: אז זה כבר ניתן עד גיל 18 דרך ההחלטה של ועדת הסל.

אלי אלאלוף: בעקבות החלטת ועדת הסל הקופות קיבלו הנחיה?

אורן גבע: תשאל אותם.

חגי סלוצקי: קיבלנו את ההנחיה ואנחנו מבצעים אותה בהתאם להנחיות של ועדת הסל, אנחנו מטפלים בילדים האלה.

אלי אלאלוף: עד גיל 24.

חגי סלוצקי: עד גיל 24.

אלי אלאלוף: ושאר הקופות גם יודעות?

רוני רוזנברג: אותו דבר.

אלכס ברוורמן: אותו דבר.

אלי אלאלוף: אז כשאמרתם את המס' 35 מיליון שקל תוספת?

אורן גבע: עשינו הערכה ראשונית, יכול להיות שהעלות האמיתית היא שונה, בשביל זה קיימת ועדת המשנה של הסל, יושבת, מתמחרת, אומרת מה העלות.

אורן גבע: יכול להיות שהעלות היא 20 ויכול להיות שהיא 50.

אורן גבע: באמת אני אומר לך, עשינו הערכה ראשונית, בשביל זה יושבת ועדה שזה התפקיד שלה, היא מקבלת נתונים מקופות החולים של מחירים, נתונים - - -

אלי אלאלוף: מי פונה לוועדה?

אלי אלאלוף: מי יכול לפנות?

אלי אלאלוף: רק סגן השר?

מאיר ברודר: לא.

אורן גבע: ועדת הסל אומרת לוועדת המשנה שהיא רוצה לתמחר את השירות, שר הבריאות, סגן שר הבריאות, שר האוצר יכולים להגיד לוועדת הסל:

אורן גבע: אנחנו מעוניינים שתבחנו את השירות הזה ותתמחרו אותו.

אורן גבע: הם יכולים לעשות את זה.

אורן גבע: ואז הם יכולים גם להוסיף את השירות בהחלטת ממשלה.

אורן גבע: ואם הם רוצים להקצות לזה תקציב נוסף הם צריכים להצביע על מקור תקציבי, והם יכולים לעשות את זה.

אורן גבע: לא סתם לא עולות כאלה הצעות על שולחן הוועדה כל שבוע, כי אנחנו לא מוסיפים שירותים לסל בדרך של חקיקה ראשית, כי זאת דרך לא נכונה.

אורן גבע: היא לא נותנת את התקצוב ההולם לקופות, היא לא רואה ראייה רחבה של למה לאוכלוסייה הזאת כן ולאוכלוסייה אחרת לא.

אורן גבע: בשביל זה קיימת ועדת הסל.

נורית קורן: כל הזמן טיעוני שוויוניות, כל הזמן אנחנו שומעים מהאוצר, אבל יש פה באמת אוכלוסייה – תמיד עולה הטענה הזאת שוויוניות, שוויוניות, אז לא פעלתי.

נורית קורן: השר אמר לי: תעלי את זה לוועדת שרים לחקיקה ב-2015, אני אתקצב את זה, ואז באה ההחלטה שלקחת רק עד גיל 18.

נורית קורן: עכשיו חבר הכנסת טיבי עשה את העבודה.

נורית קורן: אני באמת לא מבינה עכשיו מה אנחנו פותחים כאילו זה מייתר את החוק הזה, את הצעת החוק.

אחמד טיבי: זה הפליק-פלאק, יויו.

נורית קורן: אנחנו רוצים להתקדם עם זה, ואני באמת לא מבינה מה קורה פה.

נעה בן שבת: אני רוצה להגיד שכבר היו דברים מעולם שיש תיקונים ותוספות לתוספת השנייה, למשל הטיפולים הפרא-רפואיים לילדים שבספקטרום האוטיסטי, זאת תוספת שהוספה בחקיקה, ויש עוד תיקונים שנעשים דרך חקיקה.

נעה בן שבת: אתה אומר שאי-אפשר לשקול את כל השיקולים, אבל אנחנו רואים פה שיש אוכלוסייה שדאגו להקצות לה הוראה מיוחדת.

נעה בן שבת: הוראה (יב5) פה בתוספת השנייה שמדברת על "טיפולי שיניים מונעים ומשמרים עד גיל 18", כך זה מופיע, לפחות בלשון התוספת השנייה.

נעה בן שבת: אני מבינה שאתם פועלים כבר לפי חוזר מנכ"ל שהופץ.

נעה בן שבת: השאלה אם גם הטיפולים האלה – אתם אומרים שהם מונעים ומשמרים, האם אלו אותם טיפולים שמפורטים בפרט 30 לגבי ילדים היום עד גיל 16?

נורית קורן: 24 הוא אמר.

נעה בן שבת: כן, אבל האם אלו אותם טיפולים או שאלו טיפולים נוספים מעבר להם?

חגי סלוצקי: אם אפשר לענות.

אלי אלאלוף: בבקשה.

חגי סלוצקי: טיפולים מונעים ומשמרים הם אותם טיפולים של ה-1 בינואר 2019 שיהיו עד גיל 18 לכל האוכלוסייה.

חגי סלוצקי: לגבי האוכלוסייה הספציפית הזאת זה עד גיל 24.

חגי סלוצקי: בהצעה של חבר הכנסת טיבי, ברכות על יום ההולדת - - -

נורית קורן: מזל טוב.

אחמד טיבי: תודה רבה.

חגי סלוצקי: בהצעה הזאת לא מפורטים טיפולים, וההצעה מאוד רחבה, והעלויות של טיפולים אחרים כמו אורתודונטיה, שתלים, השתלות עצם וכדומה, הם הרבה הרבה יותר יקרים.

חגי סלוצקי: ואני יכול להבין את הרתיעה, כי גם ההצעה היום עד גיל 18 מתוקצבת בחוסר, וגם ההצעה של גיל 75 ומעלה מתוקצבת בחוסר מאוד גדול.

חגי סלוצקי: אם קראתם את העיתונות גם קופות אחרות מתלוננות, וגם פה הקופה תתקשה לעמוד בהצעות שהן לא מתוקצבות כראוי לתת את השירות.

חגי סלוצקי: אין לנו בעיה לתת את השירות, יש עוד 8,000 מבוטחים כאלה ב"כללית", אבל אנחנו חייבים תקצוב ראוי ונאות, והגדרות מדויקות מה נכלל ומה לא נכלל בשירות הזה.

נעה בן שבת: אבל אני רוצה לתקן.

נעה בן שבת: אם אני קוראת נכון את ההצעה של חבר הכנסת אחמד טיבי וגם של חברת הכנסת נורית קורן, שניהם מדברים על אותם טיפולים שבפרט 30.

נעה בן שבת: זאת אומרת שזה לא כל הטיפולים.

נעה בן שבת: יש שם פירוט, יש שם נקודתיים ופירוט של "טיפולי השיניים המנויים בפסקאות (1) עד (17) שבפרט 30, וכן טיפולי פה ולסת".

אורן גבע: זה מאוד רחב.

מאיר ברודר: זה רחב מאוד.

נעה בן שבת: אבל השאלה אם פה ולסת כולל את כל שאר הדברים?

אורן גבע: ברור.

נורית קורן: תראו, הייתי רוצה לבקש באמת שנדע על מה הם מדברים בדיוק, על איזה טיפולים, שיהיה לנו מפורט.

נורית קורן: אם הם אומרים שבעצם עכשיו זה מאוד מאוד רחב וזה שונה ממה שדובר עם סגן השר, אז בואו, תגידו לנו באמת מה כל טיפול כולל.

נורית קורן: יש את ההגדרות, אבל שנדע.

נורית קורן: בואו נרד לפרטים ונחליט בדיוק מה זה כולל.

אחמד טיבי: לא הייתה שום הגבלה עם סגן השר.

נורית קורן: אני יודעת.

אלי אלאלוף: יש לי שאלה כללית יותר.

אלי אלאלוף: מה ההנחיות שקיבלתם מסגן השר בעקבות הודעתו למליאה בכנסת?

מאיר ברודר: קיבלתי הנחיות ממש בדקות האחרונות, שבשים לב לעובדה שוועדת השרים התנגדה ואחרי זה במליאה זה עבר, סגן השר חושב שזה יהיה נכון שזה יחזור לוועדת השרים.

אחמד טיבי: אחרי ההצבעה.

נורית קורן: אחרי ההצבעה פה.

אחמד טיבי: זה הסיכום איתו, אחרי ההצבעה בקריאה ראשונה במליאה חוזר לוועדת שרים.

אחמד טיבי: שנינו מוכנים.

מאיר ברודר: את התוספת האחרונה לא קיבלתי.

מאיר ברודר: הבנתי שבשים לב לעובדה שוועדת שרים נדחתה וצריך פה כמובן תקצוב זה צריך לחזור לוועדת שרים.

מאיר ברודר: זאת ההנחיה שקיבלתי ממש בדקות האחרונות.

אלי אלאלוף: זאת אומרת לפני ההצבעה פה.

מאיר ברודר: אני אומר שאת הדקות הזאת אני - - -

נורית קורן: זה בדרך כלל אחר כך, זה מה שקורה בדרך כלל.

אחמד טיבי: אחרי ההצבעה.

נעה בן שבת: אדוני, אני רק רוצה לשאול על רפואת פה ולסת.

נעה בן שבת: אני רואה שרפואת פה ולסת היא אחד מהדברים שכן מנויים בפרט (1)(ב) לתוספת השנייה שנוגע לרפואה המקצועית, להתייעצות, אבחון וטיפול, מופיעה רפואת פה ולסת, למעט רפואת שיניים.

נעה בן שבת: היא מופיעה כולה, אז אני פשוט לא יודעת על מה מדובר.

מאיר ברודר: אבל הדברים פשוטים.

מאיר ברודר: ברשותך, אורן הבהיר לך, יש שם את חוזר מנכ"ל שבדיוק מפרט מה זה כולל.

אחמד טיבי: אדוני היושב-ראש, זה מוטי יועץ סגן השר, והוא אומר שהם מצביעים בקריאה ראשונה ואחר כך מעבירים לוועדת שרים, לפני שנייה שלישית.

נורית קורן: תשמע, אנחנו מדברים פה עם מוטי, עם בבצ׳יק.

אורן גבע: זה שזה יחזור לוועדת שרים, אם ועדת שרים תחליט להקצות לזה מקור תקציבי זאת כמובן הדרך הנכונה לעשות את זה.

אורן גבע: רק שאני רוצה לציין שלפי חוק יסודות התקציב הממשלה לא יכולה לתמוך גם בקריאה ראשונה אם לא הוקצה לה מקור תקציבי.

אורן גבע: כלומר, הדרך הנכונה לעשות את זה לפי החוק זה – אין בעיה שהוועדה, הוועדה יכולה להצביע בעד, נגד, ולהכין לקריאה ראשונה, אבל לפני שזה עולה לקריאה ראשונה במליאה זה חייב לחזור לוועדת שרים לפי החוק אם רוצים שהממשלה תתמוך.

נורית קורן: לא, אבל הנה, הוא דיבר איתו עכשיו.

אחמד טיבי: לא, אבל עכשיו מוטי אמר.

אורן גבע: זה בסדר שמוטי אומר, אבל חוק יסודות התקציב אומר אחרת.

נורית קורן: יש פה יועצת משפטית והיא תגיד.

אלי אלאלוף: כשאתה אומר מוטי למי מתכוונים?

אורן גבע: אני מניח שמתכוונים לעוזר של ליצמן.

אורן גבע: אבל אני אומר שוב, אנחנו מסכימים עם העיקרון שהוועדה תחזיר את ההצעה לוועדת השרים לדיון להחליט אם הממשלה תומכת.

קריאות: - - -

אלי אלאלוף: חבר'ה, בואו נקשיב אחד לשני.

אורן גבע: אנחנו מסכימים עם העיקרון שההצעה תחזור לוועדת שרים והיא תחליט שהממשלה תתמוך בהצעה, ולהקצות לה מקור תקציבי בהתאם, אבל אני אומר שזה צריך להתרחש לפני ההצבעה בקריאה ראשונה במליאה לפי החוק.

נורית קורן: אין חוק, זה הפך לנוהל.

נורית קורן: אין דבר כזה בכלל.

אחמד טיבי: אין חוק.

אחמד טיבי: איזה חוק?

נעה בן שבת: אני רוצה להסביר.

נעה בן שבת: דבר ראשון, קיבלנו הודעה שהעלות התקציבית של הצעת החוק הזאת היא 37 מיליון שקלים.

נעה בן שבת: אדוני, הבנתי את השאלה שלך, קודם שאלת האם הביאו בחשבון שעד גיל 24 במילא מקבלים ומגיל 75 מקבלים את הטיפולים האלה, אז זו שאלה ראשונה.

רוני רוזנברג: לא מקבלים.

אלי אלאלוף: אתם לא מקבלים, אבל בחוק יש את הכיסוי הזה.

נורית קורן: זה מה שכתוב בחוק.

רוני רוזנברג: ההגדרה כפי שקיימת, כפי שהגדיר חבר הכנסת טיבי, מדברת על טיפולים משמרים.

רוני רוזנברג: פה ולסת זה אחרת לגמרי, מומחיות אחרת לגמרי, עלויות אחרות, ואף אחד לא יכול לפרט אותן.

נעה בן שבת: ורופאת פה ולסת, אם אני מסתכלת בתוספת השנייה – יכול להיות שאני לא מסתכלת - - -

רוני רוזנברג: אני לא יודע מה זה.

רוני רוזנברג: אני צריך לדעת מה זה.

רוני רוזנברג: אם זה שתלים זה לא מכוסה.

נעה בן שבת: זה מה שאני שואלת.

רוני רוזנברג: סליחה, אם זה שתלים או ניתוחים כירורגים הם אינם מכוסים לאוכלוסייה מגיל 75.

אלי אלאלוף: אז את ההנחיות לגבי ההגדרות הספציפיות משרד הבריאות יעביר לכם, לא אנחנו.

נורית קורן: את זה צריך, נכון.

נעה בן שבת: רק לפי החוזר שמשרד הבריאות העביר זה מאוד דומה לרשימה שמופיעה כבר בסעיף 30 לגבי ילדים עד גיל 18 באוכלוסייה - - -

רוני רוזנברג: בשום אופן לא.

רוני רוזנברג: אין פה שום קשר.

רוני רוזנברג: אין שום קשר בין הדברים.

אלי אלאלוף: אתה רוצה שזה יירשם בפרוטוקול?

אלי אלאלוף: שיהיה לך כיסוי?

אלי אלאלוף: אז תן את זה בצורה מסודרת, נרשום את זה בפרוטוקול, והמשך העבודה תיעשה על-ידי משרד הבריאות, שהוא אמור לתת לך את הנחיות העבודה מאוד מאוד מוגדרות, מסודרות ומתוקצבות.

אלי אלאלוף: זה התפקיד שלהם, לא שלנו.

אלי אלאלוף: אנחנו נותנים לך הוראות?

אלי אלאלוף: אתה מוזמן כאורח רצוי מפני שאתה מביא לנו את הידע מהשטח.

נעה בן שבת: אדוני, לאור התקציב של 37 מיליון שקלים שמדובר בו – אנחנו מדברים על הצעת חוק, ועמדת הממשלה כפי שהייתה ועדת שרים, הממשלה לא תמכה בוועדת השרים בהצעת החוק הזאת – אז למעשה המשמעות היא שהצעת החוק הזאת היא תקציבית.

נעה בן שבת: המשמעות היא שכדי שהיא תעבור בקריאה ראשונה במליאה היא טעונה הצבעה של לפחות 50 חברי כנסת.

נעה בן שבת: זאת אומרת, לא משנה שהיא תעבור ברוב במליאה, היא צריכה לעבור ברוב של לפחות 50 חברי כנסת שתומכים בה.

אלי אלאלוף: אז אני פונה פה לחברי הכנסת שהביאו את ההצעות המשולבות שאיחדנו, אני גם קיבלתי מהאוצר בדרג הגבוה בקשה לא להצביע היום כדי שנלבן את ההצעה, כולל המספרים שנזרקו, כי אנחנו לא יודעים מה זה 37, מי אמר?

אלי אלאלוף: אולי זה רק 18?

אלי אלאלוף: שיסבירו לנו.

אלי אלאלוף: אני מציע, ברשותכם, כדי לא לסתור את השר, לא את האוצר, לא לסתור את דברי הסגן, שנדחה את ההצבעה בשבוע, ונוכל להביא את זה אחרי שנלבן את כל הסוגיות.

נעה בן שבת: בכל מקרה ההחלטה מתי להצביע זאת החלטה של היושב-ראש.

אלי אלאלוף: אני לא רוצה להביא את זה עכשיו להצבעה ולקומם את שתי המערכות נגד החוק הזה.

אלי אלאלוף: מה שאותי מעניין זה החוק והמטופלים.

אלי אלאלוף: אני בטוח שגם אתכם זה מה שמעניין.

נורית קורן: נכון.

אלי אלאלוף: אם היום נלך ונצביע בניגוד לרצון או ליכולת לקבל את ההחלטות המעשיות בשני המשרדים אז מה עשינו?

אלי אלאלוף: אז זה יהיה חוק ניצחון פירוס כזה.

אלי אלאלוף: לכן אני מציע שניקח לעצמנו זמן של שבוע, מקסימום עד יום רביעי.

אחמד טיבי: יש לנו הצעה אחרת דומה.

אלי אלאלוף: בבקשה, תגיד.

אחמד טיבי: גם נציג משרד הבריאות, גם משרד האוצר, וגם מה שאמר מוטי, מוטי אומר שלפני שנייה ושלישית לוועדת שרים, שזה עמדת סגן השר ליצמן.

אחמד טיבי: עכשיו יש את עמדת משרד האוצר שאמר שלפני המליאה.

אחמד טיבי: לכן אני מציע שנעביר את זה עכשיו בקריאה ראשונה, ולפני המליאה נבוא בדברים עם האוצר, וגם עם יושב-ראש הקואליציה.

אחמד טיבי: גם עם האוצר וגם אם יושב-ראש הקואליציה.

נורית קורן: אני רוצה לציין שביום שלישי הקרוב אנחנו מציינים את היום הבין-לאומי לאנשים עם מוגבלות - -

אחמד טיבי: נכון.

נורית קורן: - - והייתי מאוד רוצה שכן נעשה קריאה ראשונה, יש לזה איזה סמליות, יש לזה איזה מסר לחברה.

מאיר ברודר: נשמח לדעת על מה בדיוק מצביעים.

נורית קורן: רגע, אתה לא יכול להפריע לי.

אלי אלאלוף: אל תפריע לחברת כנסת.

נורית קורן: אנחנו מכירים יותר מדי טוב.

מאיר ברודר: אנחנו מכירים כבר הרבה זמן, היא רגילה שאני מתפרץ.

נורית קורן: אני רגילה שהוא מתפרץ, אבל לא בעניינים האלה.

אלי אלאלוף: לא כשהיושב-ראש זה אני.

נורית קורן: אני מציעה שנשים בדברי ההסבר שאנחנו ממתינים לרשימה מסודרת, אם זה תקציבי או לא תקציבי, לכל הדברים, שהכול נשאר בפנים.

נורית קורן: כל המחלוקת שלנו תהיה בדברי ההסבר, ונעביר.

נורית קורן: אני ואחמד מבינים שיש כאן בעיה, ונחכה, לא נקדם שום דבר בלי המשרדים.

אחמד טיבי: אלא בהתייעצות עם המשרדים.

נעה בן שבת: אדוני, בדברי ההסבר להצעת חוק חייבים לציין האם ההצעה תקציבית, וכרגע אני מבינה שהוועדה אומרת שיש פה עלות תקציבית של 37 מיליון, ולא הייתה תמיכה בוועדת שרים.

נעה בן שבת: עמדת הממשלה היא כרגע להתנגד.

נורית קורן: הייתה תמיכה.

אחמד טיבי: הייתה תמיכה במליאה.

נורית קורן: וזה עבר אחר כך במליאה.

נורית קורן: אנחנו מבינים את כל המורכבות.

נעה בן שבת: לפחות ממה שאני ראיתי ועדת שרים לענייני חקיקה לא תמכה.

נעה בן שבת: אני רק רוצה לשים את זה על השולחן בצורה ברורה ביותר, הצעת החוק הזאת תדרוש תמיכה – אם היא עולה לקריאה ראשונה – של 50 חברי כנסת לפחות, ואם לא כן, היא תיפול.

נורית קורן: בסדר, כן, 50.

אחמד טיבי: נכון, הבנו את זה, נעשה את הכול בתיאום.

נורית קורן: בדיוק.

נעה בן שבת: מעבר לזה, אדוני, יש את השאלה שנשאלה.

נעה בן שבת: מאוד ברור מהם טיפולי השיניים המנויים בפסקאות (1) עד (17) בפרט 30, אבל על טיפולי פה ולסת עדיין לא קיבלתי מענה לשאלה שלי - -

נורית קורן: את הרשימה.

נעה בן שבת: - - האם אנחנו מדברים על אותה רפואת פה ולסת שכבר מופיעה ממילא, זה טיפול שניתן במילא על-ידי קופות החולים.

אלי אלאלוף: אמור להיות.

נעה בן שבת: אמור להיות בלי קשר בכלל לנושא החקיקה הזאת, ובלי קשר לנושא של שיתוק מוחין.

נעה בן שבת: רפואת פה ולסת היא רפואה שנכללת ברשימה בפסקה (1)(ב) למעט טיפולי שיניים, למעט רפואת שיניים.

נעה בן שבת: השאלה אם אנחנו מדברים על אותם טיפולים, על טיפולים אחרים, מהם הטיפולים האלה?

רוני רוזנברג: את בעצמך אמרת את התשובה.

נעה בן שבת: למה?

רוני רוזנברג: כי זה למעט טיפולי שיניים, זה בדיוק פעולות כירורגיות.

אלי אלאלוף: חבר'ה, עם כל הכבוד, אני שוב חוזר ואומר לך, תודה על האזהרה, אבל מי שאמור לתת את התשובה המחייבת זה משרד הבריאות.

אלי אלאלוף: אנחנו שואלים פה את משרד הבריאות, בבקשה.

אתי סממה: אני מתנצלת שאיחרתי, הייתי בוועדה אחרת.

אתי סממה: אני עוסקת בין השאר בעבודה סביב ועדת הסל, ובהגשת טכנולוגיות שאינן תרופות לדיון בוועדת הסל.

אתי סממה: אני רוצה שתי נקודות אם אפשר.

אתי סממה: דבר ראשון, זאת טכנולוגיה שהוגשה לסל בצורה מסודרת במשך כמה שנים, ובסופו של דבר נכנסה לסל בשני סבבים.

אתי סממה: בפעם הראשונה נכנסו טיפולי שיניים ללוקים בתסמונות נוירו-התפתחותיות, כולל שיתוק מוחין עד גיל 18; ובשנה שעברה זה נכנס עד גיל 24.

אתי סממה: הבקשה הייתה עד גיל 30, וממש בדקות האחרונות של דיוני הוועדה התקציב לא הספיק והחלטנו להתקדם עוד קצת עם השנים.

אתי סממה: בכל שנה שיגישו את זה לסל זה יעלה לדיון ואפשר יהיה להוסיף עוד ועוד שנתונים כמו שעשינו בטיפולי שיניים.

אתי סממה: התקציב הוא לא חד-פעמי כמו שאתם יודעים, התקציב הוא תוספת לבסיס, כי כשמדברים על 30 מיליון זה 30 מיליון כל שנה.

אתי סממה: צריך למצוא איזשהו מנגנון - - -

אלי אלאלוף: את זה אנחנו מבינים.

אתי סממה: אני יודעת, אבל לתחושתי יש הרבה מאוד שירותים רפואיים שהיינו מאוד מאוד רוצים לראות אותם.

אלי אלאלוף: זה לא קשור, אל תספרי לנו.

נורית קורן: זה לא קשור לזה, אנחנו מדברים על משהו אחר.

אתי סממה: האם אנחנו רוצים – אגיד משפט אחרון – ליצור מסלול שעוקף את התעדוף שרואה את התמונה הכוללת וליצור חוק לשירותים רפואיים ספציפיים?

אלי אלאלוף: לא נתחיל את הדיון מחדש בגלל האיחור שלך.

אתי סממה: סליחה, אני מתנצלת.

אלי אלאלוף: לא אמרתי שאת מתבטלת, אבל כל אחד ימצא את סדר העדיפויות שלו איפה שהוא רוצה, והדיון של הוועדה יתקדם.

אלי אלאלוף: תראו, חברים יקרים שלי, באמת אתם יודעים שאני מאוד מעריך ומרגיש חברות איתכם, זה לא הזמן ברגע הזה להצביע, אני מבקש.

נורית קורן: נוכל ביום שני?

אלי אלאלוף: תינתני לי.

אלי אלאלוף: ההצעה שלי היא שתוך שבוע אם משרד הבריאות לא יביא לנו את ההוראות הנדרשות אנחנו נצביע לפי התפיסה שלנו ואמונתנו על החוק עד יום רביעי הבא.

אלי אלאלוף: זה מה שאני מציע שנעשה.

נורית קורן: אוקיי.

אלי אלאלוף: נדחה את ההצבעה ליום רביעי הבא.

אחמד טיבי: אתה מאפשר לנו להזמין את דודי אמסלם לפה, יושב-ראש הקואליציה, כדי לשקול יחד?

אלי אלאלוף: אחרי הישיבה כן.

אחמד טיבי: לא, לפני הישיבה.

אלי אלאלוף: עכשיו הוא יבוא?

אחמד טיבי: כן.

אלי אלאלוף: בבקשה.

אלי אלאלוף: אבל אתה רק מביא לי חבר על חבר, אני אוהב אותו.

נורית קורן: הוא רוצה לאפשר.

אלי אלאלוף: דודי הוא חבר נפש, אין לי בעיה איתו, אבל כרגע אני מרגיש שעל המשרדים ללכת לעשות שיעורי בית ולבוא ולהעביר לנו עד יום רביעי.

אלי אלאלוף: ביום רביעי יש הצבעה, לא חשוב מה הדיון, גם אם זה בשמונה בבוקר.

אלי אלאלוף: ואם לא תביאו לנו דברים בנויים אחרת ההצבעה תהיה בכיוון שהיינו מצביעים היום, כי היום יש רוב מוחלט, כולל שלי, להצבעה בעד החוק הזה.

אתי סממה: מה ההבהרות שנשארו פתוחות?

אלי אלאלוף: יש לך חברים, אני לא חוזר לישיבה.

נורית קורן: אדוני היושב-ראש, לא היית מקצר את זה ליום שני כדי שבאמת נוכל להביא את זה ליום שלישי למליאה?

נורית קורן: אז יש להם עכשיו ארבעה ימי עבודה ולא שבוע כדי שנוכל להביא את זה ביום שלישי.

אלי אלאלוף: אלו ארבעה ימי עבודה.

נעה בן שבת: אם אפשר לשאול, אדוני, גם כך או כך, אם זה יהיה בשבוע הבא, גם לקראת שבוע הבא, האם אנחנו מדברים על הרחבת אותו סעיף (יב5)?

נעה בן שבת: אגב, אתם מדברים על גיל 24 שלא כתוב פה כרגע בתוספת.

נעה בן שבת: התוספת לא משקפת.

אלי אלאלוף: אלו הדברים שהם צריכים לבוא עם הצעה.

נורית קורן: היא מחדדת את זה.

אתי סממה: זה תמיד לוקח קצת זמן.

אתי סממה: יש חוזר מנכ"ל משרד הבריאות, יש חוזר מינהל רפואה, התקנות לוקחות תמיד יותר זמן, אבל החוק מיושם.

נעה בן שבת: אבל כרגע זה לא שקוף פה בתוספת.

אתי סממה: זה נמצא באתר של משרד הבריאות בכל מקום.

נעה בן שבת: אבל אני רק אומרת שמה שמופיע כרגע בתוספת (יב5)(ב) זה טיפולי שיניים מונעים ומשמרים, שאני מבינה שזאת המקבילה.

נעה בן שבת: הסביר לנו פה ד"ר סלוצקי שזאת המקבילה לטיפולי שיניים שניתנים עד גיל 16 לכלל האוכלוסייה.

נעה בן שבת: כאן אומרים לנו שרוצים להוסיף עוד גם טיפולי פה ולסת.

נעה בן שבת: אני מבינה שאלו טיפולי שיניים שהם טיפולי פה ולסת, אני לא יודעת בדיוק איך זה.

נורית קורן: את ההבדל.

נעה בן שבת: כי זה מצד אחד לא נכנס לסעיף (1)(ב) , מצד שני לא נכנס – זה שונה מטיפולי שיניים.

אתי סממה: זה נקרא טיפולים משקמים.

נעה בן שבת: אלו טיפולים משמרים?

אתי סממה: משקמים.

נעה בן שבת: משקמים זה השם הנכון של הדבר הזה?

אתי סממה: משקמים, אני מניחה שהם מדברים על שתלים, כי ניתוחי פה ולסת הם בסל כשיש בעיות רפואיות.

נורית קורן: עד גיל 24 עכשיו.

אתי סממה: ניתוחים בלסתות קיימים בסל לכולם.

אלי אלאלוף: אני שוב חוזר, ההצעה שלי שמשרד הבריאות יבוא עם הצעה ברורה מה זה כולל, שנסכים לה.

אלי אלאלוף: יכול להיות שלא נסכים להצעה ונבקש יותר, זאת זכותנו.

אלי אלאלוף: אנחנו לא עובדים במשרד הבריאות.

אלי אלאלוף: משרתים, אבל בלי לעבוד אצלם.

אלי אלאלוף: אני מציע שנעשה הצבעה, ניתן לחברי, זה יום הולדת שלו, צריך לתת לו זכויות יתר היום, אז נחכה לו לכמה דקות.

נורית קורן: כן, נחכה לו.

ג'מעה אזברגה: מי זה?

ג'מעה אזברגה: למי?

אלי אלאלוף: אחמד.

אלי אלאלוף: שיחזור, ולפני 11:00 נסכם.

נורית קורן: אקרא לו.

נעה בן שבת: אמרת טיפולים משקמים ולא משמרים?

אתי סממה: יש טיפולי שינים מונעים, משמרים ומשקמים.

אתי סממה: כשמדברים על משקמים זה כולל שתלים, זה כולל דברים יותר מורכבים.

אתי סממה: כשמדברים על מונעים ומשמרים זה מה שיש לילדים בסל.

נעה בן שבת: וההערכה התקציבית נעשתה לגבי איזה טיפולים?

אתי סממה: זה תלוי בגילאים.

נעה בן שבת: אני שואלת את משרד האוצר, הוא נתן הערכה תקציבית של 37 מיליון.

נעה בן שבת: לגבי איזה מהטיפולים?

נעה בן שבת: מה הובא בחשבון?

אורן גבע: לדעתי זה גם המשקמים.

נורית קורן: זה גם המשמר?

אלי אלאלוף: גם משמר וגם משקם?

אלי אלאלוף: זה הכי חשוב.

נורית קורן: אבל הורדתם עד גיל 24, ועשיתם את העלות שהייתה.

אלי אלאלוף: לא הורדתם, זה מה שהיה.

אלי אלאלוף: זה לפני התהליך החדש.

אתי סממה: לא הורדנו, העלינו.

נורית קורן: החישוב של הכסף.

נעה בן שבת: בביצוע החישוב השאלה אם הביאו בחשבון.

אורן גבע: מן הסתם מה שכבר בתוך הסל אמרנו שיש לו עלות תקציבית.

אחמד טיבי: היה ריב בוועדת הכספים כי הוצאתי אותו.

דוד אמסלם: בואו ישר נבוא לנושא.

נורית קורן: תסביר לו.

דוד אמסלם: אלי, סיכמנו שמצביעים על הדבר.

דוד אמסלם: מה סיכמנו?

דוד אמסלם: שאנחנו בעצם - - -

אחמד טיבי: מצביעים ומחזירים לוועדת שרים.

דוד אמסלם: בדיוק.

דוד אמסלם: אז בוא נצביע.

נעה בן שבת: רק אזכיר, כפי שהזכרתי קודם, שכיוון שהמצב הוא שההצעה הזאת היא תקציבית, זאת אומרת שהיא טעונה עוד רוב של 50 חברי כנסת.

דוד אמסלם: בסדר.

נורית קורן: במליאה.

דוד אמסלם: במליאה, אין בעיה.

דוד אמסלם: בוא נצביע.

נורית קורן: את שמה את כל הבעיות בדברי ההסבר.

נעה בן שבת: אדוני, אני רק אקרא את ההצעה.

נעה בן שבת: אני לא יודעת איזה בעיות, אנחנו עוד לא קראנו אפילו.

אלי אלאלוף: למרות שהחוק הוא חוק תקציבי?

דוד אמסלם: אליהו, יש לי קרחת מהדברים האלה, אנחנו בוועדת הכספים.

דוד אמסלם: אני מכיר את כל הסיפור, ישנן גם את ההבנות המתאימות בין שני המשרדים שאני עשיתי אותם, הכול בסדר, בוא נצביע.

דוד אמסלם: התנאי שזה חוזר חזרה לוועדת שרים.

דוד אמסלם: אנחנו לפני הראשונה.

אחמד טיבי: לוועדת שרים, אני מתחייב.

נורית קורן: אנחנו מתחייבים.

נעה בן שבת: אדוני, אני רק רוצה שוב להבין, אנחנו בעצם לא מתקנים, לא מוסיפים.

נעה בן שבת: מבחינת הנוסח, אנחנו מתקנים את אותו סעיף (יב5) שמופיע כבר היום ומתייחס ל"לוקים בתסמונות נוירו-התפתחותיות המלוות בלקות ביד או בלסת, ובלבד שאלה" בתנאים האלה, שהם לא ניתנים לאנשים שבמוסדות, שהם ניתנים רק לאחר אבחון נוירולוג שמציין את קיומה של מחלת עצב-שריר או פגיעה מוחית מולדת או נרכשת, ובנוסף לזה מוצא "לקות מוטורית בגפה עליונה", וגם הפרעה אוראלית שמשרה מחלות דנטליות או פריודונטליות, שהיא הפרעה בטונוס שריר הלסת.

אלי אלאלוף: הבנתם?

קריאות: כן.

אלי אלאלוף: רק אתם, אני לא.

נעה בן שבת: כל אותם תנאים שיש בסעיף (יב5), אבל מוסיפים להם לא רק טיפולי שיניים מונעים ומשמרים אלא גם טיפולי שיניים מונעים, משמרים ומשקמים, ובלי הגבלת גיל, למעשה.

נעה בן שבת: מורידים לחלוטין את הגבלת הגיל.

נורית קורן: כן, את הגבלת הגיל.

נורית קורן: הם צוחקים.

אלי אלאלוף: היום זה בוננזה.

נעה בן שבת: מדוע אתם צוחקים?

רוני רוזנברג: שרק יביאו את הכסף זה בסדר.

רוני רוזנברג: מבחינתנו נקבל כל דבר כשהם ייתנו את הכסף.

רוני רוזנברג: הם לא התכוונו לזה.

אלי אלאלוף: עכשיו אתם מדברים לפרוטוקול.

אורן גבע: אני אומר שאני מוכן – כמובן שהוועדה יכולה להצביע עכשיו על החוק, ואין מניעה לעשות את זה, אבל אני מסביר שלפני שזה יעלה למליאה לקריאה ראשונה, ואני מקריא - - -

אלי אלאלוף: לא לקריאה ראשונה, לשנייה ושלישית.

אורן גבע: לראשונה, שנייה.

נורית קורן: לא, אין חוק כזה.

אורן גבע: אז אני אקריא את החוק.

נורית קורן: תראה לנו איפה החוק הזה, איפה הוא בתקנון של הכנסת.

אורן גבע: סעיף 40א(ו) לחוק יסודות התקציב, ואני מקריא: "הממשלה לא תגיש לכנסת הצעת חוק ולא תתמוך בקריאה הראשונה, בקריאה השנייה ובקריאה השלישית בהצעת חוק שבביצועה כרוכה הגדלה של ההוצאה הממשלתית באחת או יותר מהשנים הנכללות" בשנות התקציב.

נעה בן שבת: הממשלה.

נעה בן שבת: הממשלה לא תתמוך, אבל זה לא אומר שהכנסת לא יכולה לחוקק.

נורית קורן: בדיוק.

אורן גבע: בסדר, אני מסביר.

אורן גבע: שוב, יכולה לעבור ב-50 ח"כים של האופוזיציה.

אורן גבע: נכון, לממשלה אסור לתמוך בחוק הזה על-פי החוק.

נורית קורן: בסדר, אמרנו שאנחנו מסכימים לכול.

אורן גבע: אבל אני מציע למען הסדר הטוב שתצביעו בוועדה שזה יעלה לוועדת שרים ואז זה יגיע למליאה.

אורן גבע: זה הסדר הטוב.

נורית קורן: יש כאן סמליות.

אלי אלאלוף: אנחנו נצביע, זה יגיע לוועדת שרים, ואחר כך למליאה.

אלי אלאלוף: בלאו הכי לא יכול להיות אחרת.

אורן גבע: אוקיי, אם זאת האמירה, אז זה בסדר.

ג'מעה אזברגה: זה מה שהוחלט.

אלי אלאלוף: אנחנו מתחייבים.

אלי אלאלוף: ההצבעה תהיה הלאה.

אלי אלאלוף: קריאה ראשונה.

אורן גבע: בוועדה.

אלי אלאלוף: לא, קריאה ראשונה.

אלי אלאלוף: אין קריאה אחת בוועדה ואחת במליאה, זה אחת.

אלי אלאלוף: זאת קריאה ראשונה פה כגוף מחוקק.

נורית קורן: זה ביחד.

נורית קורן: ואחר כך נארגן את כל הדברים.

אלי אלאלוף: ואחר כך ועדת שרים יכולה לעשות מזה את הבישול שהיא רוצה.

אלי אלאלוף: אז אנחנו עוברים לקריאה.

נעה בן שבת: אקרא את זה, אדוני.

נעה בן שבת: "הצעת חוק ביטוח בריאות ממלכתי (תיקון – מתן טיפולי שיניים" אנחנו מדברים על מונעים, משמרים ומשקמים "למבוטח עם שיתוק מוחין), אנחנו מדברים על פרט 6(יב5), ואנחנו מוסיפים במקום "משמרים" - המילים יהיו: טיפולי שיניים מונעים, משמרים ומשקמים, במקום מה שמופיע היום.

נעה בן שבת: והמילים: "עד גיל 18" יוסרו, אבל כן יישארו הדרישות הקיימות היום.

נעה בן שבת: כמו שאמרנו, זה לא לאנשים במוסדות וזה לאנשים שיש להם גם בנוסף ללקות התסמונות הנוירו-התפתחותיות גם לקות מוטורית בגפה עליונה או הפרעה שקשורה לפה או להפרעה בגזע המוח, כפי שמופיע פה היום ב-(יב5)(1)(ב).

אתי סממה: זה לא בגזע המוח.

נעה בן שבת: הם אומרים: "הפרעה אוראלית המשרה מחלות דנטליות או פריודונטליות שהיא הפרעה בטונוס שרירי הלסת או אפרקסיה המונעת לעיסה ובליעה תקינים או הפרעה בגזע המוח הגורמת להפרעה בתפקוד" - -

נורית קורן: זה מה שרשום בהגדרה.

נעה בן שבת: - - "עצבים קרניאליים האחראים על תפקיד שרירי הלעיסה והבליעה או נשימת פה;".

ענת כהן שמואל: תגידי שוב מאיזה סעיף קראת.

נעה בן שבת: קראתי מסעיף 6(יב5) בתוספת השנייה.

אלי אלאלוף: אז אנחנו מצביעים, חברים חברי הכנסת, אנחנו מצביעים בעד הצעת חוק בקריאה ראשונה, ומתחייבים ומעבירים את זה לוועדת שרים לדיון חוזר.

נעה בן שבת: זה לא אנחנו מעבירים, אדוני.

נעה בן שבת: ועדת שרים לא קשורה לכנסת.

אלי אלאלוף: נו, אז מי?

נעה בן שבת: ועדת השרים לא קשורה להצבעה.

נעה בן שבת: מה שעושה הוועדה, היא מצביעה בקריאה ראשונה, ואני מייד כשמצביעים לקריאה ראשונה מתחילה לפעול להנחת הצעת החוק על שולחן הכנסת.

נעה בן שבת: אם אחד מחברי הכנסת רוצה למנוע את ההנחה הוא יכול לבקש רוויזיה אחרי ההצבעה, ולהמתין למה שהוא רוצה, איזו פרוצדורה שהוא רוצה.

נעה בן שבת: אבל אני מחויבת מרגע שהוועדה מצביעה ומאשרת לקריאה ראשונה להמשיך ולהכין לקריאה ראשונה.

אלי אלאלוף: איך זה חוזר לוועדת שרים?

נעה בן שבת: זה לא חוזר.

נורית קורן: אחר כך.

נורית קורן: אנחנו צריכים להגיד את זה במליאה שזה עולה לוועדת שרים.

אלי אלאלוף: אנחנו מתחייבים להחזיר לוועדת שרים, איך הפרוצדורה נעשית?

נעה בן שבת: הכנסת לא מחזירה לוועדת השרים לענייני חקיקה.

נעה בן שבת: אם אחד מהגורמים, אם הוא רוצה, אחד המשרדים להחזיר לוועדת השרים לענייני חקיקה הוא צריך לעלות לוועדת השרים לענייני חקיקה.

נעה בן שבת: הכנסת למעשה מקבלת על עצמה את זה שזאת הצעת חוק תקציבית, שהיא צריכה 50 חברי כנסת.

נעה בן שבת: אם ועדת השרים לענייני חקיקה תשנה את עמדתה ותחליט שהיא תומכת בהצעת החוק, מה טוב.

נעה בן שבת: ואם היא תמצא מקור תקציבי - - -

אלי אלאלוף: אז תפקידנו הטכני זה להצביע בקריאה ראשונה.

נעה בן שבת: להצביע לקריאה ראשונה, ונקדם את זה כל עוד חברי הכנסת לא יבקשו על זה רוויזיה.

אלי אלאלוף: אני שוב חוזר כדי לעמוד בהתחייבות שניתנה לשרים.

אלי אלאלוף: אחד המשרדים רשאי לפנות כדי להחזיר את זה לדיון בוועדת שרים.

נורית קורן: בדיוק.

אלי אלאלוף: אנחנו מודעים למהלך הנוסף הזה.

נעה בן שבת: אני מציעה שאחד מחברי הכנסת יעשה - - -

נורית קורן: סגן השר יכול לעשות את זה.

אלי אלאלוף: אני אעשה את זה, את הפרוצדורה הזאת, את הפנייה.

נורית קורן: אתה עושה?

נורית קורן: בסדר.

נעה בן שבת: לא, אדוני, אני מצטערת.

אלי אלאלוף: למה לא? תסבירי לי.

נעה בן שבת: יש פה עירוב, נעשה פה עירוב.

נורית קורן: האוצר יכול למשוך את זה.

אלי אלאלוף: תסבירי לי טכנית.

קריאות: - - -

אלי אלאלוף: לא, אל תעזרו לי ככה, מה קרה פה?

נעה בן שבת: אנחנו מושפעים מהחלטת ועדת שרים במובן הזה שאם הממשלה, ועדת שרים לא הודיעה שהיא תומכת בהצעת החוק משמעות הדבר שהיא מתנגדת להצעת החוק, וכיוון שיש להצעה עלות שעולה על סכום החישוב לעניין הזה, אז היא הצעת חוק תקציבית, והיא דורשת בקריאה ראשונה - - -

אלי אלאלוף: אני כרגע לא מעוניין בהסברים.

נעה בן שבת: הכנסת מצביעה על הצעת החוק בקריאה ראשונה, משמעות הדבר שנכין אותה להצבעה בקריאה ראשונה, ונניח אותה במליאה, אלא אם כן יהיה איזה שינוי במהלך.

נעה בן שבת: אם בינתיים ההצעה תעלה לוועדת השרים לענייני חקיקה והממשלה תשנה את עמדתה, אז מה טוב, אז היא לא תהיה הצעת חוק תקציבית והיא לא תדרוש את הרוב הזה.

אורן גבע: אני שואל למה.

אורן גבע: אם השרים יכולים להעלות את זה לוועדת שרים ביום ראשון - -

נורית קורן: אפשר.

אורן גבע: - - ושהוועדה והמליאה, כולם יצביעו בשבוע הבא, אם ועדת השרים תתמוך.

אורן גבע: אני לא מבין למה לעשות את זה בצורה הזאת.

נורית קורן: נצביע עכשיו ודודי אמסלם יעשה מה שהוא מבין.

אלי אלאלוף: אני מצביע, חברים, אני סוגר.

אלי אלאלוף: נצביע, זה תפקידנו, והמשרדים יעשו את התהליכים או המהלכים הנוספים לפי ההסברים שקיבלנו.

אלי אלאלוף: אז מי בעד?

אלי אלאלוף: מי נגד?

אלי אלאלוף: בעד – פה אחד

אלי אלאלוף: ואני מגיש במקביל רוויזיה.

נורית קורן: תודה רבה, אדוני היושב-ראש.

אלי אלאלוף: תודה רבה לכולם ולנכונות של הקופות לתת את השירות.

נורית קורן: תודה גם לכם, למשרדים, תודה רבה.

נורית קורן: גם לקופות.

נורית קורן: ויושב פה סלביק שבא מאשדוד, זה כנראה היה מאוד חשוב לו, נכון, סלביק?

סלביק גלוסקין: כן.

נורית קורן: כל הכבוד לך.

אלי אלאלוף: הישיבה נעולה.